ଭୁବନେଶ୍ୱର, ଏପ୍ରିଲ ୨୯(ଲୋକାଲ ୱାୟାର): କରୋନାର ଭୟାବହତାରୁ ମୁକୁଳିବା ପାଇଁ ଏକମାତ୍ର ବିକଳ୍ପ ପନ୍ଥା ହେଉଛି ଲକ୍ ଡାଉନ୍ ।
ତେବେ ଏହି ପରିସ୍ଥିତିରେ ରାଜଧାନୀବାସୀଙ୍କୁ କିପରି ଅତ୍ୟାବଶ୍ୟକ ସାମଗ୍ରୀ ଯୋଗାଇ ଦେଇ ହେବ ସେଥିପାଇଁ ଯୁବ ଉଦ୍ୟୋଗୀ ଜ୍ୟୋତିରଞ୍ଜନ ସାହୁ ଆରମ୍ଭ କରିଛନ୍ତି 'ମୋ ଭାଇ' ଆପ୍ ।
ନାଇନ୍ ଇଭେ ଆଣ୍ଡ ଏ ରଟେନମେ ନାମକ ଇଭେଣ୍ଟ ମ୍ୟାନେଜମେଣ୍ଟ କମ୍ପାନୀର ଜ୍ୟୋତିରଞ୍ଜନ ସାହୁଙ୍କ ପରିକଳ୍ପନାରେ ଆରମ୍ଭ ହୋଇଥିବା ଏହି ମୋବାଇଲ୍ ଆପ୍ ଏବେ ଶହ ଶହ ରାଜଧାନୀବାସୀଙ୍କ ଭରସା ।
ବିଗବଜାର, ରିଲାଏନ୍ସ ଫ୍ରେସ୍ ଭଳି ମଲ୍ ଗୁଡ଼ିକ ପକ୍ଷରୁ ଜନସାଧାରଣଙ୍କୁ ଗ୍ରୋସରୀ ଓ ପନିପରିବା ଯୋଗାଇ ଦେବାର ବ୍ୟବସ୍ଥା ହୋଇଥିବା ବେଳେ ଭୁବନେଶ୍ୱର ମହାନଗର ନିଗମ ବି ସମାନ ଭାବେ ଡୋର-ଟୁ-ଡୋର ସେବା ଆରମ୍ଭ କରିଛି ।
ଏଭଳି ସ୍ଥିତିରେ କିଛି ବେସରକାରୀ ସଂସ୍ଥା ବି ନିଜର ଆପ୍ସ ଡେଭଲପ୍ କରି ବୟସ୍କ ଓ ସାଧାରଣ ଲୋକଙ୍କୁ ସାହାଯ୍ୟର ହାତ ବଢ଼ାଇଛନ୍ତି ।
ଜ୍ୟୋତି କହିଛନ୍ତି ନୟାପଲ୍ଲୀରେ ମୋର ଏକ ଷ୍ଟୋରେଜ୍ ଥିବା ବେଳେ ଜଣେ ବନ୍ଧୁ ମୋତେ ଗ୍ରୋସରୀ ଡେଲିଭରି ସର୍ଭିସ୍ ଆରମ୍ଭ କରିବାକୁ ପରାମର୍ଶ ଦେଇଥିଲେ ।
ତାଙ୍କରି ପରାମର୍ଶ କ୍ରମେ ଏପ୍ରିଲ ୧୦ରୁ ଏହି ସେବା ଆରମ୍ଭ ହୋଇଛି । ପ୍ରଥମେ ୫ ଜଣ ଡେଲିଭରି ବୟଙ୍କୁ ନେଇ ଆମେ ରାଜଧାନୀବାସୀଙ୍କୁ ସେବା ଯୋଗାଇ ଦେବାକୁ ବାହାରି ଆସିଥିଲୁ ।
ଡବ୍ଲୁ୍ୟ.ଡବ୍ଲୁ୍ୟ.ଡବ୍ଲୁ୍ୟ.ମୋଭାଇ ଡଟ୍ କମ୍ ଦ୍ୱାରା ଜଣେ ଆମ ପାଖରେ ଥିବା ସମସ୍ତ ଅତ୍ୟାବଶ୍ୟକ ସାମଗ୍ରୀ, ଏହାର ଦାମ୍ ଓ ମିଳିବାକୁ ଥିବା ରିହାତି ଆଦି ବାବଦରେ ଜାଣି ପାରିବ ।
ଜ୍ୟୋତି କହିଛନ୍ତି ଜନସାଧାରଣଙ୍କୁ ସାହାଯ୍ୟ କରିବାକୁ ମୁଁ ଭଲପାଏ । ତେଣୁ ଏଭଳି କାମ କରିବାକୁ ଚିନ୍ତାକଲି । ଆମେ ଗ୍ରୋସରୀ, ପନିପରିବା ସହ ମାଛ, ମାଂସ, ଅଣ୍ଡା, ଚିଙ୍ଗୁଡ଼ି ଆଦି ମଧ୍ୟ ଆମେ ଯୋଗାଇ ଦେଉଛୁ ।
ଦିନକୁ ୨୦୦ରୁ ୨୫୦ ଅର୍ଡର ଆସୁଥିବା ବେଳେ ଆମେ କେବଳ ୧୦୦ରୁ ୧୨୦ ଜଣ ଗ୍ରାହକଙ୍କୁ ସେବା ଯୋଗାଇ ଦେବାରେ ସମର୍ଥ ହୋଇ ପାରୁଛୁ । ତେବେ ଆମକୁ ଏଥିପାଇଁ ୪୮ ଘଣ୍ଟା ସମୟ ଲାଗୁଛି ।
ଲକ୍ ଡାଉନର ସମସ୍ତ ନିୟମକୁ ମାନି ଓ ସାନିଟାଇଜ୍ ହୋଇ, ଗ୍ଲୋବସ୍ ଓ ମାସ୍କ ପିନ୍ଧି ଆମେ ଲୋକଙ୍କ ପାଖରେ ଅତ୍ୟାବଶ୍ୟକ ସାମଗ୍ରୀ ପହଞ୍ଚାଇବାର ବ୍ୟବସ୍ଥା କରୁଛୁ ।
ଜ୍ୟୋତି ଆହୁରି ମଧ୍ୟ କହିଛନ୍ତି ସକାଳ ୬ରୁ ରାତି ୧୦ଟା ଯାଏଁ ଆମେ ଗ୍ରାହକଙ୍କୁ ଅତ୍ୟାବଶ୍ୟକ ସାମଗ୍ରୀ ଯୋଗାଇ ଦେଉଛୁ । ତେବେ ଏଥିପାଇଁ ଆମେ ଗ୍ରାହକଙ୍କଠାରୁ ଡେଲିଭରି ଫି' ବାବଦକୁ ୫୦ ଟଙ୍କା ନେଉଛୁ ।
